|  |
| --- |
| **Budapest Főváros VII. kerület Erzsébetváros Önkormányzata**  **dr. Jávori Péter irodavezető** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság 2024. november 04-i rendkívüli ülésére**

|  |  |
| --- | --- |
| **Tárgy:** | A Miniszterelnökség állami vezetői, valamint szervezeti egységei kizárólagos használatú várakozóhelyeivel kapcsolatos döntés |

**Készítette:**

Greifenstein János

közútkezelői referens

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága (továbbiakban PKB) feladat és hatáskörében meghozott 22/2023. (I.23.) és 67/2023. (II.14.) számú határozataiban döntött a Miniszterelnökség Budapest VII. kerület Wesselényi utca 20-22. szám előtti 5 db kizárólagos használatú parkolóhely határozatlan időre vonatkozó használatával kapcsolatban.

A Közbeszerzési és Ellátási Főigazgatóság (továbbiakban: KEF) a jelen előterjesztéshez mellékelt KGI/2358/2/2024. iktatószámú levelében a Budapest VII. kerület, Wesselényi utca 20-22. szám előtti - „Várakozni tilos”, alatta „kivéve Miniszterelnökség, Munkanap 06:00-22:00” kiegészítő táblával ellátott jelzőtáblával jelölt – meglévő 5 db-on felül további 5 db kizárólagos parkolóhely határozatlan időre történő meghosszabbítását kérelmezte a Nemzeti Fejlesztési Központ részére.

Budapest Főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Fővárosi Közgyűlési rendelet (a továbbiakban: Főv. Kgy. rendelet) szabályozza a várakozási övezetek területén a kizárólagos használatú várakozóhelyek ügykörét.

A Főv. Kgy. rendelet 36. §-a az alábbiak szerint rendelkezik:

***„****(1) Kizárólagos használatú várakozóhelyek kérelemre külön jogszabályban meghatározott szervek (a továbbiakban: kedvezményezett) épületeinél, legfeljebb azok homlokzatának hosszában jelölhetőek ki.*

*(2) A kizárólagos használatú várakozóhelyek létesítésére szóló hozzájárulást a tulajdonos önkormányzat egyetértése alapján az út forgalomtechnikai kezelője adja ki.”*

Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet 35.8. pontjában meghatározott szervek (kedvezményezettek), többek között a közszolgálati tisztviselőkről szóló törvény, valamint a kormányzati igazgatásról szóló törvény hatálya alá tartozó szervek (jelen esetben a Miniszterelnökség) székhelyéül szolgáló épületeknél, azok homlokzatának hosszában igényelhető kizárólagos használatú várakozóhely a tulajdonos önkormányzat egyetértése esetén, a forgalomtechnikai kezelő, azaz a Budapest Közút Zrt. hozzájárulásával.

A Főv. Kgy. rendelet 37. § (1) bekezdés b) pontja szerint a várakozási övezetben létesített kizárólagos használatú várakozóhelyekért a kedvezményezett a tulajdonos önkormányzatnak **várakozási megváltási díjat köteles fizetni**, amelynek éves összege várakozóhelyenként az adott területre érvényes egyórai várakozási díj és a kizárólagos használatú várakozóhelyet jelző tábla alatti kiegészítő táblán feltüntetett napi üzemidő szorzatának 250-szerese.

A fentiek alapján a Wesselényi utca 20-22. szám előtti kizárólagos használatú parkolóhelyek megváltási díjainak 2025. évre vonatkozó összege az alábbiak szerint határozható meg:

16 óra x 600,- Ft /óra x 250 x 10 db parkolóhely = 24.000.000,- Ft (teljes éves díj)

A Pénzügyi és Kerületfejlesztési Bizottság hatáskörét a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III. 26.) rendelet 5. § (1) bekezdése alapozza meg.

A fentiekre tekintettel kérem az alábbi határozati javaslatok elfogadását.

**Határozati javaslatok**

**1.**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága …../2024. (XI.04.) határozata a Miniszterelnökség kizárólagos használatú várakozóhelyei tárgyában**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Fővárosi Közgyűlési rendelet 36. § (2) bekezdése alapján Budapest Főváros VII. kerület Erzsébetváros Önkormányzata egyetértését adja Budapest VII. kerület, Wesselényi utca 20-22. szám előtti, a meglévő 5 db parkolóhelyen felül további 5 db parkolóhely Miniszterelnökség általi kizárólagos használatához 2025. január 1-től határozatlan időre.

**Felelős:** Niedermüller Péter polgármester

**Határidő:** 2025. január 1.

**2.**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága …../2024. (XI.04.) határozata a Miniszterelnökség kizárólagos használatú várakozóhelyeihez kapcsolódó megváltási díj megfizetése tárgyában.**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy a Budapest VII. kerület, Wesselényi utca 20-22. szám előtti 10 db parkolóhely kizárólagos használata után 2025. január 1-jétől évente 24.000.000,- Ft megváltási díj fizetendő.

**Felelős:** Niedermüller Péter polgármester

**Határidő:** 2025. január 1.

Budapest, 2024. október 22.

dr. Jávori Péter

irodavezető

Mellékletek:

1. melléklet 22/2023. (I.23.) számú határozat
2. melléklet 67/2023. (II.14.) számú határozat
3. melléklet a KEF KGI/706/7/2022. iktatószámú levele